কুয়েনলুন পর্বতমালা
কুয়েনলুন পর্বতমালা বা কুনলুন পর্বতমালা (চীনা - 崑崙山 / 昆仑山; ফিনিন প্রতিবর্ণীকরণ - Kūnlún Shān; উচ্চারণ - [kʰu̯ə́nlu̯ə̌n ʂán]; মঙ্গোলীয় - Хөндлөн Уулс; উচ্চারণ - হুন্ডলুন) হল মধ্য এশিয়ার একটি অন্যতম দীর্ঘ ও উচ্চ পর্বতমালা। ৩০০০ কিলোমিটারেরও চেয়ে বেশি দীর্ঘ ও ৭০০০ মিটারেরও বেশি উচ্চ এই পর্বতশ্রেণী পামির গ্রন্থি থেকে উদ্ভূত হয়ে তিব্বতীয় মালভূমির উত্তর সীমা বরাবর পূর্বে উত্তর চীনের সমভূমি পর্যন্ত বিস্তৃত। এর উত্তরে রয়েছে তারিম বেসিন, কানসু করিডোর ও ওয়েই নদী। এই পর্বতমালার সর্বোচ্চ শৃঙ্গ হল লিউশি শান (৭১৬৭ মিটার)।